Oplaas 'n spog-oorwinning vir Proteas | Netwerk24
Oplaas 'n spog-oorwinning vir Proteas
Deur Tinus van Staden 13 Junie 2021 00:18
Quinton de Kock vier sy honderdtal met 'n gebaar vir 'n vriend in Suid-Afrika. Foto: Cricket West indies
Daar was miskien een oomblik – toe die nuwe kaptein, Dean Elgar, in Suid-Afrika se eerste boulbeurt vir 'n nulletjie uit is – wat die span so effens onder druk was. Maar selfs toe nie regtig nie. Hulle het immers die Windies in hul eerste kolfbeurt op dag een vir 97 uitgeknikker.
Van meet af was die Proteas dodelik klinies – eers met die bal in die Windies se eerste beurt toe 'n skrikbewind deur Anrich Nortjé (4/35) en Lungi Ngidi (5/19) die tuisspan geknak het. Daar was die toets eintlik reeds gewonne. Maar geharde Protea-ondersteuners sal jou vertel al waarvan 'n mens die laaste paar jaar seker kon wees, is 'n Protea-kolfineenstorting of drie.
Daarom dat Elgar se paaltjie sekere mense dalk sou laat voel het: Ja, hier gaan ons al weer . . . Maar toe darem nie.
Aiden Markram (60) en Rassie van der Dussen (46) het die grondslag gelê en Quinton de Kock (141*) het die laaste bietjie twyfel oor die uitslag met parmantige kolfwerk laat verdamp.
Die Proteas het 'n eerstebeurtvoorsprong van 225 gehad en die enigste vraag was of hulle weer sou moes kolf.
Die uitslag was reeds aan die begin van dag drie bo verdenking, maar die Proteas het steeds met dissipline geboul.
Kagiso Rabada het aanvanklik net so 'n tikkie te wyd geboul op soek na swaai, maar later sy merkie gevind. En hoe lekker is dit nie om weer te kan sê Suid-Afrika se snelboulprins het 'n vyftal aan paaltjies platgetrek nie.
Rabada (5/34) het sy eerste oes van vyf in 19 toetse platgetrek. Voor dit het hy nege vyftalle in slegs 27 toetse ingeoes. Dít wys hoe droog die seisoen was wat hy onlangs beleef het.
"Jy meet jouself aan honderdtalle, of oeste van vyf paaltjies in 'n beurt of tien in 'n toets. Ongelukkig het dit in die laaste paar jaar nie vir my gebeur nie. Gelukkig het dit vandag," sê Rabada.
"Al wat jy kan doen, is om bestendig te wees in jou voorbereiding. Ek is baie verlig en tevrede met my vertoning."
Benewens die drie naatboulers, het die draaier Keshav Maharaj (2/23) ook Saterdag 'n paar paaltjies platgetrek. Dit beteken dat al vier die voorslagboulers 'n skitterende toets beleef het.
Vir Mark Boucher en die Proteas is die goeie nuus juis dat hierdie die volmaakte spanvertoning was. Daar was goeie vennootskappe met die kolf en bal, en dan natuurlik briljante individuele vertonings, soos De Kock se kolfpoging en Rabada, Ngidi en Nortjé se boulwerk.
Dít is presies waarna die span nou al so lank op soek is.
Rabada is dit eens dat dit 'n skitterende spanvertoning was.
"Die boulers het 'n baie goeie vertoning gelewer, maar dit was nie die maklikste blad om op te kolf nie. Ons het daaroor gepraat en dit verwag nadat ons 'n tweedaagse opwarmwedstryd gespeel het," sê hy.
"Aiden het baie goed gekolf, Rassie het druk geabsorbeer en Quinny was net briljant. Dit is die Quinny wat ons ken.
"Ons het soveel potensiaal in ons span en in dié toets het dit na vore gekom. Ons hoop vir meer daarvan."
Een swaeltjie maak allermins 'n somer, maar vir 'n beter eerste vertoning van die seisoen kon die span beswaarlik vra.